বাড়ি যখন উল্টো নৌকা : ইকুইহেন প্লেগ, ইংলিশ চ্যানেলের পার্শ্ববর্তী ফ্রান্সের উত্তরাঞ্চলে অবস্থিত একটি সমুদ্র তীরবর্তী ছোট্ট গ্রাম। যেখানে প্রায় তিন হাজার মানুষের বসবাস। বিংশ শতাব্দীর শুরুর দিকেও গ্রামটি জেলে পাড়া হিসেবে পরিচিত ছিল। কেননা, তখনো সেখানকার মানুষ কাঠের গুঁড়ি দিয়ে নৌকা বানিয়ে সমুদ্রে মাছ শিকার করত। কিন্তু আজ তা পরিণত হয়েছে একটি অন্যতম পর্যটন কেন্দ্রে। ছুটির দিনে অসংখ্য মানুষ শুধুমাত্র গ্রামটির সৌন্দর্য উপভোগ করতে যায়। গ্রামটির প্রধান আকর্ষণ উল্টো নৌকার আদলে গড়া বাড়িঘর। আগের দিনে সমুদ্র তীরবর্তী এলাকায় পুরোনো নৌকা উল্টিয়ে ডেরা (আশ্রয়স্থল) বানিয়ে বসবাস একটি সাধারণ ব্যাপার ছিল। ইকুইহেন প্লেগের মৎসজীবী মানুষরাও নৌকা উল্টিয়ে তা ডেরা হিসেবে ব্যবহার করত। নৌকার তলানিকে ব্যবহার করত ছাদ হিসেবে।